ທູດລາວ ຍື່ນສານຕາຕັ້ງ ຕໍ່ປະທານຄະນະກຳມາທິການສະຫະພາບ ເອີຣົບ
ໃນຕອນບ່າຍຂອງວັນທີ 06 ກຸມພາ 2014, ທີ່ສຳນັກງານໃຫຍ່ຂອງຄະນະກຳມາທິການສະຫະ ພາບເອີຣົບ ທີ່ນະຄອນຫລວງບຣຸກແຊນ, ປະເທດແບນຊິກ, ທ່ານ ນາງ ມະໂນຣົມ ໂພນໄຊຍາ ໄດ້ເຂົ້າຍື່ນສານຕາຕັ້ງຕໍ່ ພະນະທ່ານ ໂຈເຊ ມານູແອວ ບາໂຣໂຊ (Jose Manuel Barroso), ປະທານຄະນະກຳມາທິການສະຫະພາບເອີຣົບ, ເພື່ອດຳລົງຕຳແຫນ່ງເປັນເອກອັກຄະລັດຖະທູດ, ຫົວຫນ້າສຳນັກງານຜູ້ຕາງຫນ້າ ແຫ່ງ ສປປ ລາວ ປະຈຳສະຫະພາບເອີຣົບ; ໃນໂອກາດດັ່ງກ່າວ, ທ່ານເອກອັກຄະລັດຖະທູດໄດ້ນຳເອົາຄວາມຢ້ຽມຢາມຖາມຂ່າວ ແລະ ພອນໄຊອັນປະເສີດ ຂອງ ພະນະທ່ານ ຈູມມະລີ ໄຊຍະສອນ, ປະທານປະເທດ ແຫ່ງ ສປປ ລາວ ໄປຍັງ ພະນະທ່ານ ປະທານຄະນະກຳມາທິການສະຫະພາບເອີຣົບ ແລະ ໄດ້ສະແດງຄວາມຂອບໃຈຕໍ່ການຊ່ວຍເຫລືອ ສະໜັບສະໜູນຂອງສະຫະພາບເອີຣົບ ຕໍ່ ສປປ ລາວ ໃນຂອບການຮ່ວມມືສອງຝ່າຍ ແລະ ຫລາຍຝ່າຍ ຊຶ່ງເປັນການປະກອບສ່ວນອັນສຳຄັນເຂົ້າໃນການສ້າງສາພັດທະນາເສດຖະກິດ-ສັງຄົມ ຂອງ ສປປ ລາວ, ໂດຍສະເພາະການຫລຸດຜ່ອນຄວາມທຸກຍາກຂອງປະຊາຊົນ.